Enkelloper Annie Malan: "My lewe is vol verrassings en opwindend"
JY LEES NOU Enkelloper Annie Malan: "My lewe is vol verrassings en opwindend"
Annie Malan (38), sakevrou en TV-persoonlikheid van Sandton, Johannesburg, vertel sy "voel net so geliefd soos enige 'mamma' of getroude vrou" in haar binnekring.
“Toe my maatjies kleintyd gedroom het van trourokkies, het ek besigheidspakkies met bypassende visnetkouse vir myself gevisualiseer. My lewe is vol verrassings en opwindend. Ek was ’n beoordelaar van die werklikheidsreeks Die Sanger op kykNET, ek het al nege jaar lank my eie nasionale bemarkingsmaatskappy met veertien takke en ek het by die New York Film Academy ingeskryf vir ’n aanlyn-kursus as draaiboekskrywer.
Maar ek het ook meer vrye tyd as die meeste lede van my gesin, juis omdat ek enkellopend is. Ek het volkome beheer van die afstandbeheer, hope klerekasruimte en kan laat slaap as ek nie ’n besige oggend het nie. Ek het die enigste sê oor my geldsake. As ek ’n bydrae tot liefdadigheid wil maak, hoef ek dit aan niemand te verduidelik nie. Ek is ’n beskermvrou van heelparty organisasies soos die Christelike Maatskaplike Raad (CMR) en die Abraham Kriel-kinderhuis.
Ek voel net so geliefd soos enige ‘mamma’ of getroude vrou in my binnekring. Natuurlik raak ek soms alleen, maar ek voel nooit eensaam nie. Ek was al eensaam binne-in ’n verhouding en in ’n saal vol mense!
Vir elke eensame oomblik kan ek jou ’n getroude mens wys wat smag na ’n bietjie stilte.
Alleenwees is geweldig gesond en neurochirurge sê as jy twintig minute per dag stilte het, dan verbind die neurone in jou brein weer en jy raak slimmer. Ek is verslaaf aan stilte . . .
Ek het baie mansvriende, ontvang gereeld blomme en het allerlei interessante ete-afsprake. Daar is natuurlik áltyd die opwinding en afwagting dat daar nog iemand gaan kom wat my lewe vir altyd gaan verander. My ouers, Jeanette, ’n huisvrou, en Hendrik, ’n prokureur, van Pretoria, is 42 jaar getroud. Ek glo aan die huwelik.
My broers, Dawie en Hendrik van Pretoria, is ook albei gelukkig getroud. Ek is mal daaroor dat mense aan my voorgestel word – aanhoudend. Soms dink ek nie aan myself as enkellopend nie, maar aan iemand met hopeloos te veel opsies.”